section_heading: Povijest
paragraph_text: Prvi svjetski rat bio je na pragu. Kada je u nedjelju, 26. srpnja 1914. godine objavljena djelomična, a pet dana kasnije i opća mobilizacija u Austro-Ugarskoj Monarhiji, klubovi su prepolovljeni, a dio igrača loptu je zamijenio puškom. Svaka sportska aktivnost prestala je već 27. srpnja 1914. godine kada je ban Hrvatske i Slavonije dr. Ivan Skerletz, na temelju iznimnih ovlasti dobivenih od kralja, zabranio odvijanje svih društvenih i sportskih aktivnosti. I dok je na frontovima rat bjesnio svom silinom, klubovi koji su se uspjeli koliko toliko ekipirati povremeno su kršili spomenute zabrane a sve pod izlikom da utakmice igraju u humanitarne svrhe. Kroničari su tako u zagrebačkim i bjelovarskom novinama zabilježili da je 23. kolovoza 1914. godine u Virju hrabro odigrana javna nogometna utakmica između domaćeg HŠK »Podravca« i Hrvatskog sokola iz Bjelovara. Utakmica je završila s 5:3 za domaći klub, a sav prihod s utakmice išao je obiteljima mobiliziranih vojnika toga kraja. Kada je i tada sveprisutni Franjo Bučar u Zagrebu iskoristio boravak nadvojvode Franje Salvatora i ishodio odigravanje utakmica čiji bi prihod išao u korist Crvenog križa, bio je to novi impuls klubovima i igračima i u Bjelovaru da organiziraju brojne utakmice i ne prekinu sasvim nogometnu aktivnost. No, kako je rat odmicao, odnosno bližio se kraju, utakmica je bivalo sve manje.